<classify> NAIBU Balozi na Mkuu wa Ushirikiano wa Maendeleo kutoka Ubalozi wa Ireland nchini, Broggh Carr amesema kuna haja ya kuendeleza mikakati kutokomeza ukatili wa kijinsia nchini.Carr amehoji sababu za kuendelea kwa ukatili wa kijinsia na nini kinafanyika kwa waathirika.Carr alitoa hoja hizo juzi, Asasi isiyokuwa ya kiserikali ya Utawala wa Sheria nchini Ireland ilipotembelea na kuona shughuli zinazofanywa na Shirika la Jukwaa la Utu wa Mtoto CDF katika wilaya ya Mpwapwa mkoani Dodoma na kufahamu mipango ya CDF na wadau wengine.Lengo lingine lilikuwa ni kuona mipango iliyopo Halmashauri ya Wilaya ya Mpwapwa kukabili ukatili dhidi ya wanawake na watoto na utekelezaji wa Mpango Mkakati wa Kitaifa wa kukabili ukatili dhidi ya wanawake na watoto MTAKUWWA, alisema Naibu Balozi huyo.Ujumbe huo ulijumuisha Jaji Aillen Donelley wa Mahakama Kuu ya Ireland, Mary Rose Gearty, Mwendesha Mashtaka nchini Ireland na Kate Mulkerrins Mkuu wa Idara ya Sheria katika Jeshi la Polisi nchini Ireland.Katika ziara hiyo, viongozi hao walifuatana na Mkurugenzi Mtendaji wa Chama cha Wanawake katika Sheria na Maendeleo Afrika tawi la Tanzania WiLDAF, Anna Kulaya. Carr alisema kuna haja ya kuwa na jitihada madhubuti za kukabili ukatili wa kijinsia nchini.Pia kuna mambo ya kujiuliza sababu za kuendeleza ukatili wa kijinsia nchini na nini kinafanyika kwa wale wanaotendewa ukatili, masuala ya ukatili yanayoathiri jamii na mikakati katika kukabiliana nayo, alisema.Mkuu wa Wilaya ya Mpwapwa, Jabir Shekimweri alisema wilaya hiyo yenye kata 33 na vijiji 113 ina matukio ya unyanyasaji wa kijinsia kwa wanawake na watoto. Alisema takwimu zinaonesha kati ya Januari hadi Juni, 2018, kesi 275 za ukatili ziliripotiwa dawati la kijinsia la polisi wilayani humo.Mwaka jana wanafunzi wa sekondari 566 kati ya 10,224 waliacha shule, 44 kwa ujauzito. Shekimweri alisema kati ya Aprili na Juni, mwaka huu, kesi 193 za ukatili kwa wanawake na watoto ziliripotiwa vituo vya huduma za afya.Alisema serikali imekuwa ikifanya jitihada mbalimbali, ikiwa ni pamoja na kuanzisha madawati ya kijinsia kutoa elimu kwa jamii.Pia alisema kuna changamoto ya baadhi ya familia kutaka mashauri ya ukatili yasipelekwe mahakamani bali yamalizwe kifamilia, jambo linalosababisha matukio kuendelea kuwepo.Pia alisema kuna mkakati wa kuanzisha vituo vya one stop centre kushughulikia waathirika wa matendo ya ukatili ikiwemo ubakaji.Mkuu wa Utekelezaji Miradi wa CDF, Evance Rwamuhuru alisema walianza kazi wilayani humo mwaka 2017 na wanafanya kazi kata nne, Mpwapwa Mjini, Kibakwe, Berege na Pwaga.Alisema wanawajengea uwezo wasichana 324 walio shuleni na nje ya shule.Pia alisema wana mradi wa kushirikisha wanaume na wavulana kuacha ukatili dhidi ya wanawake na watoto.Alisema mapambano ya kutokomeza mimba za utotoni yanakuwa magumu kutokana na wazazi na walezi kutotoa ushirikiano kwa vyombo vya sheria na badala yake kumalizana na waliowapa mimba watoto wao na kuwapa kiburi wahusika.  <topic>: kitaifa 